《满江红 壬寅春暮，王述庵先生偕同人展禊檀园，分韵嘱赋，得九字》
清代·张玉珍

宾主风流，占尽了、山川英秀。携屐处、苔痕重印，春韶依旧。

花片红飞莺语滑，柳丝碧蘸波纹皱。算前期、禊饮未成旬，才过九。

寻异境，闲仙绶。临曲岸，联吟袖。更才飞鸿藻，晶盘珠走。

益友同盟三径竹，深情那厌千樽酒。羡兰亭、佳话古来传，今还又。

作者简介：江苏华亭人，字蓝生，金瑚妻。自幼工诗。王述庵、钱竹汀、吴白华皆推重之。有《晚香居词》。